প্রধানমন্ত্রীরদপ্তর
১৪ জুন, ২০১৯ তারিখে কিরগিজ প্রজাতন্ত্র সফরে প্রধানমন্ত্রীর প্রেস বিবৃতির অনুবাদ
নয়াদিল্লি, ১৪ জুন, ২০১৯
মাননীয়, কিরগিজ প্রজাতন্ত্রের রাষ্ট্রপতি এবং আমার বন্ধু শ্রী সুরোনবে জিনবেকভ,
ভদ্রমহিলা এবং ভদ্রমহোদয়গণ,
আমাকে এবং আমার প্রতিনিধিদলকে উষ্ণ অভ্যর্থনা জানানোর জন্য আমি রাষ্ট্রপতি জিনবেকভের প্রতি কৃতজ্ঞতা প্রকাশ করছি। গত ৩০ বছরে অভূতপূর্ব সাফল্য অর্জনের জন্য আমি কিরগিজস্তানকে অভিনন্দন জানাই। প্রাকৃতিক সৌন্দর্য, বলিষ্ঠ গণতন্ত্র ও মেধাবী মানুষের কারণে এদেশের ভবিষ্যৎ উজ্জ্বল। ভারতের জনগণের প্রতি কিরগিজ জনগণের বন্ধুত্ব ও ভালোবাসা হৃদয়স্পর্শী। এখানে আমার গত সফরের সময় এবং এবারেও আমি বাড়ির মতো স্বাচ্ছন্দ্য অনুভব করেছি।
মাননীয়,
এসসিও শিখর সম্মেলনের সফল সভাপতিত্বের জন্য আমি আপনাকে অভিনন্দন জানাই। আপনার সভাপতিত্বে, এসসিও আঞ্চলিক সহযোগিতার উন্নতির জন্য বেশ কিছু পদক্ষেপ নিয়েছে। গত মাসে নতুন দিল্লিতে, আপনি আমার শপথ গ্রহণ অনুষ্ঠানে উপস্থিত ছিলেন। এজন্য আমি আপনার কাছে কৃতজ্ঞ। আমিও খুশি যে, আজ আমি আপনার সাথে আমাদের দ্বিপাক্ষিক সম্পর্ক পর্যালোচনা করার সুযোগ পেয়েছি। ভারত এবং কিরগিজ প্রজাতন্ত্র উভয়ই পারস্পরিক সম্পর্কের প্রতি অত্যন্ত গুরুত্ব দেয়।
বন্ধুগণ,
আজ আমি রাষ্ট্রপতি জিনবেকভের সাথে বিভিন্ন বিষয়ে বিস্তারিত আলোচনা করেছি। আমরা দু’জনেই অনুভব করি যে, আমাদের দ্বিপাক্ষিক সহযোগিতার অপার সম্ভাবনা রয়েছে। আজ, আমরা আমাদের দ্বিপাক্ষিক সম্পর্ককে কৌশলগত অংশীদারিত্বের পর্যায়ে নিয়ে যাওয়ার সিদ্ধান্ত নিয়েছি। এটি আমাদের অংশীদারিত্বের প্রতিটি ক্ষেত্রে দীর্ঘমেয়াদী সহযোগিতা করতে সাহায্য করবে।
বন্ধুগণ,
দুটি প্রাচীন এবং গৌরবময় সভ্যতা হিসাবে, আমরা স্বাভাবিকভাবেই পরস্পরের সঙ্গে যুক্ত। ভারত ও মধ্য এশিয়ার গভীর ঐতিহাসিক ও সাংস্কৃতিক সম্পর্ক রয়েছে। ভারত ও কিরগিজ প্রজাতন্ত্র মহাকাব্যের দেশ। যেমন ভারতে মহাভারত ও রামচরিত মানস এবং কিরগিজ প্রজাতন্ত্রের মানস। আমরা উভয়ই গণতান্ত্রিক এবং বৈচিত্র্যে পূর্ণ।
আমাদের প্রাচীন সম্পর্ককে সুদৃঢ় করার সাধারণ জ্ঞানই আমাদের সম্পর্ককে আরও শক্তিশালী করার প্রেরণা দিয়েছে। এর ফলে, আমাদের কূটনৈতিক সম্পর্কও প্রসারিত হয়েছে। দ্বিপাক্ষিক এবং বহুপাক্ষিক বিষয়গুলির বিভিন্ন ক্ষেত্রে, ভারত এবং কিরগিজ প্রজাতন্ত্র নিয়মিত একে-অপরের সাথে ঘনিষ্ঠভাবে পর্যালোচনা করে। আমরা অনেক আন্তর্জাতিক বিষয়ে অনুরূপ মত পোষণ করি। রাষ্ট্রসংঘ এবং অন্যান্য আন্তর্জাতিক প্ল্যাটফর্মে আমাদের দৃঢ় সহযোগিতা রয়েছে। সামরিক প্রশিক্ষণ, যৌথ মহড়া, ক্ষেত্র গবেষণা এবং সামরিক প্রযুক্তিগত ক্ষেত্রে আমাদের প্রতিরক্ষা সহযোগিতা বৃদ্ধি পেয়েছে। দুই দেশ প্রতিরক্ষা সহযোগিতার বিষয়ে একটি যৌথ কর্মীগোষ্ঠী গঠনের সিদ্ধান্ত নিয়েছে। আমাদের মধ্যে অর্থনৈতিক সহযোগিতার অপার সম্ভাবনা রয়েছে এবং উভয় দেশই তার সদ্ব্যবহার করতে পারি।
বন্ধুগণ,
আজ আমাদের একটি দ্বিপাক্ষিক বিনিয়োগ চুক্তি এবং দ্বৈত কর এড়ানো চুক্তি হয়েছে। বাণিজ্য ও অর্থনৈতিক সহযোগিতার ক্ষেত্রে আমরা পাঁচ বছরের রোড ম্যাপেও একমত হয়েছি। আজ রাষ্ট্রপতি জিনবেকভ এবং আমি যৌথভাবে ‘বি টু বি’ সহযোগিতা বাড়াতে ভারত-কিরগিজ বাণিজ্য ফোরামের উদ্বোধন করেছি। এই বছর বিশকেকে 'নমস্কার ইউরেশিয়া' নামে একটি ভারতীয় ট্রেড শো আয়োজন করা হবে। নির্মাণ, রেলপথ, জলবিদ্যুৎ, খনি এবং অন্যান্য ক্ষেত্রে কিরগিজ প্রজাতন্ত্রের সুযোগগুলিকে খতিয়ে দেখতে আমি ভারতীয় সংস্থাগুলিকে অনুরোধ জানাই।
বন্ধুগণ,
কিরগিজ প্রজাতন্ত্রের উন্নয়নের চাহিদা মেটাতে, আজ আমি ২০ কোটি ডলার মূল্যের ‘রেয়াতি লাইন অফ ক্রেডিট’ ঘোষণা করতে পেরে আনন্দিত। আমি আশা করি, এই সহায়তা কিরগিজ প্রজাতন্ত্রে ভারত-কিরগিজ যৌথ অর্থনৈতিক কাজকর্ম চালু করতে সহায়ক হবে। ভারত ও কিরগিজ প্রজাতন্ত্র এবং মধ্য এশিয়ার বৃহৎ অংশের মধ্যে উন্নত যোগাযোগ উভয় দেশের মানুষের মধ্যে ব্যবসা, বিনিয়োগ এবং জনগণের মধ্যে যোগাযোগ প্রসারের লক্ষ্যে কাজ করবে।
বন্ধুগণ,
ভারত এবং কিরগিজ প্রজাতন্ত্র জানুয়ারি মাসে উজবেকিস্তানের সমরকন্দে অনুষ্ঠিত বিদেশ মন্ত্রী পর্যায়ে প্রথম ভারত-মধ্য এশিয়া ডায়লগ সক্রিয়ভাবে অংশগ্রহণ করে। আমরা আমাদের এলাকায় উন্নয়ন, শান্তি ও স্থিতিশীলতার লক্ষ্যে মতবিনিময় করেছি।
আজ, ভারত এবং কিরগিজস্তানের মতো গণতান্ত্রিক এবং বৈচিত্র্যময় সমাজের জন্য সন্ত্রাসবাদ সবচেয়ে বড় হুমকি। সন্ত্রাস ও মৌলবাদের সমাধান খুঁজতে আমরা ঐক্যবদ্ধ। সন্ত্রাসের পৃষ্ঠপোষকদের জবাবদিহি করতে হবে। সন্ত্রাসবাদ যে কোনোভাবেই ন্যায়সঙ্গত হতে পারে না, এই বার্তাটি সারা বিশ্বকে দেওয়া দরকার।
বন্ধুগণ, বিশকেকে ভারত-কিরগিজ যৌথ বস্ত্র প্রদর্শনীর উদ্বোধন করা হয়েছে। যাঁরা উৎসাহ নিয়ে প্রদর্শনীটি দেখেছেন, তাঁরা ভারত এবং কিরগিজ বস্ত্র শিল্পের ঐতিহ্যের মধ্যে মিল দেখে অবাক হয়েছেন। ভারত এবং কিরগিজ প্রজাতন্ত্র পাহাড়ের পরিবেশবিদ্যা, সবুজ পর্যটন এবং তুষার চিতা সংরক্ষণের মতো বিষয়েও সহযোগিতা করবে। আমাদের মধ্যে মানুষে মানুষে বন্ধুত্ব এবং সাংস্কৃতিক ঘনিষ্ঠতা সবচেয়ে বড় সম্পদ। আমি চাই, এর সংরক্ষণ হোক। এ জন্য বেশ কিছু পদক্ষেপও নেওয়া হয়েছে।
আমি এটি ঘোষণা করতে পেরে আনন্দিত যে, আমরা ২০২১কে কিরগিজ প্রজাতন্ত্র এবং ভারতের মধ্যে সাংস্কৃতিক এবং বন্ধুত্বের বছর হিসাবে উদযাপন করতে সম্মত হয়েছি। আবারও আমি আপনাকে ধন্যবাদ জানাই। এই উপলক্ষে, আমি আপনাকে ভারতে আসার আমন্ত্রণ জানাচ্ছি। ভারতে আপনাকে স্বাগত জানানো আমাদের জন্য অত্যন্ত সম্মানের হবে।
ধন্যবাদ।
PG/AB/SB
(Visitor Counter : 40